b"\n_START_ARTICLE_\nAlberto Castigliano\n_START_SECTION_\nVida i Obra\n_START_PARAGRAPH_\nEls pares de Castigliano tenien una botiga de verdures a la zona de les torres dels tres reis i que era for\xc3\xa7a humil. En acabar l'escola elemental el 1862, va ingressar a l'Institut T\xc3\xa8cnic d'Asti fundat aquest mateix any, combinant els seus estudis amb feines administratives per alguns comerciants i professionals de la ciutat. El 1866 va assistir a un curs de tres mesos al Reial Museu Industrial de Tor\xc3\xad que el va acreditar com professor i, l'any seg\xc3\xbcent, va ser nomenat professor del Institut de Terni (Umbria). Durant els quatre anys que hi va romandre, es va dedicar infatigablement a l'estudi de les matem\xc3\xa0tiques pel seu compte._NEWLINE_El 1870 va retornar a Tor\xc3\xad i va obtenir el seu ingr\xc3\xa9s a la universitat de Tor\xc3\xad, en la que es va graduar l'any seg\xc3\xbcent. Va continuar els seus estudis a l'Escola d'Enginyers ne la que va fer la seva dissertaci\xc3\xb3 el 1873, estudiant els sistemes el\xc3\xa0stics seguint els treballs de Menabrea._NEWLINE_Despr\xc3\xa9s de titular-se va ser contractat per la companyia dels ferrocarrils del Nord d'It\xc3\xa0lia en la que treballa la resta de la seva vida: primer a Alba, despr\xc3\xa9s a Tor\xc3\xad i, finalment, a Mil\xc3\xa0._NEWLINE_Els seus \xc3\xbaltims anys van ser especialment trists: despr\xc3\xa9s de les morts de dos fills seus, Carlo el 1883 amb pocs mesos i Emilia (1884) amb tres anys, va contraure una pneumonia de la que va morir el octubre de 1884._NEWLINE_A part de la seva obra de text Manuale pratico per gli ingegneri, que va deixar inacabat i va ser publicat parcialment de forma p\xc3\xb2stuma (quatre volums, de 1882 a 1888), les seves aportacions m\xc3\xa9s importants van ser els seus treballs sobre l'equilibri de les estructures el\xc3\xa0stiques. En aquest tema va desenvolupar els coneguts com teoremes de Castigliano (1875) que relacionen la for\xc3\xa7a i el despla\xc3\xa7ament dels cossos el\xc3\xa0stics. Els anys 1879 i 1880 va publicar els dos volums del seu treball sobre el tema: Th\xc3\xa9orie de l'\xc3\xa9quilibre des syst\xc3\xa8mes \xc3\xa9lastiques et ses applications."